Un bărbat de 41 de ani din comuna doljeană Goicea a fost reținut pentru 24 de ore după ce și-a lovit unul dintre copii, o fată de 13 ani, și și-a amenințat ceilalți membri ai familiei. Alarma a fost dată de celălalt copil, un băiat de 10 ani. Individul e acum cercetat pentru violenţă în familie, ameninţare şi încălcarea ordinului de protecţie.
„În cursul zilei de ieri, 12 mai, poliţiştii au fost sesizaţi de un minor de 10 ani, din comuna Goicea, cu privire la faptul că, tatăl său ar fi agresat-o fizic pe sora sa, în vârstă de 13 ani. La faţa locului s-au deplasat imediat poliţiştii, unde a fost identificat bărbatul în cauză, stabilindu-se că, în urma unei discuţii în contradictoriu cu fiica sa, acesta ar fi lovit-o cu palma în zona capului”, a transmis Inspectoratul de Poliție Județean (IPJ) Dolj.
În aceeași seară, bărbatul a anunţat poliţia că soţia sa a plecat de acasă cu băiatul de 10 ani. Numai că agenții i-au găsit pe cei doi chiar în podul casei. Femeia a spus că s-au refugiat acolo pentru că bărbatul a amenințat-o și ei i s-a făcut frică.
Polițiștii au mai deschis un dosar penal, de data aceasta pentru amenințare, și au emis un ordin de protecţie provizoriu faţă de bărbat. În cursul nopții, el a încălcat ordinul, fiind găsit de polițiști în curtea casei. Individul a fost reţinut pentru 24 de ore.